**​**

**Tallinna linna ühingu juhtorganite kohta raporteerimine**

**​seoses korruptsioonivastase seaduse ja**

**seotud juriidiliste isikutega**

​

​**Juhendmaterjal vandeaudiitoritele**

​

​

​

**​**

​

**​Sisukord**

​

​

​

1. Mõisted

2. Juhendmaterjali koostamise eesmärk

3. Vandeaudiitoritelt oodatakse raporteerimist – kelle poolt ja mille osas?

4. VA protseduurid raporteerimiskohustuse täitmiseks

5. Raporteerimise vorm VA-te jaoks

5.1 Raporteerimise raamistik

5.2 Raporteerimise sisu

​

1. **Mõisted**

**Linna ühing** (edaspidi ka *ühing*) – Tallinna linna ainuosalusega äriühing (aktsiaselts, osaühing) ja sihtasutus, mille ainus asutaja on Tallinna linn.

**Juhtorgani liige** – linna ühingu nõukogu, auditikomitee või juhatuse liige.

**Deklaratsioon** – linna sisekontrolöri teenistuse poolt välja töötatud dokumendi vorm, millel linna ühingu juhtorgani liige esitab andmed enda ja temaga seotud juriidiliste isikute ärihuvide ja kõrvaltegevuste kohta.

**Audiitor** (edaspidi ka *VA*) – linna ühingu raamatupidamise aastaaruannet auditeeriv audiitorettevõtja.

**2. Juhendmaterjali koostamise eesmärk**

Tallinna linn määrab KVS alusel kindlaks korruptsiooni ennetamise meetmete rakendamise põhimõtted ja korralduse linna ametiasutustes, hallatavates asutustes ja ühingutes. Tulenevalt eeltoodust tuleb ühingul pakkumuskutses küsida raamatupidamise aastaaruannet auditeerivalt audiitorettevõtjalt memorandumit, milles audiitor esitab kokkuvõtte korruptsioonivastase seaduse (edaspidi *KVS*) kohastest toimingupiirangutest kinnipidamise tähelepanekutest. Oma tähelepanekutes märgib audiitor samuti, kas ühingus on kehtestatud korruptsiooniriske maandavad sisemised regulatsioonid ning tagatud korruptsiooni ennetamise alane teadlikkus ja kohustustest kinnipidamise kontroll.

Käesoleva juhendi eesmärgiks on anda vandeaudiitorile eelnimetatud tööde tegemiseks ja töö tulemustest raporteerimiseks vajalikud juhised.

**3. Vandeaudiitoritelt oodatakse raporteerimist – kelle poolt ja mille osas?**

KVS § 3 lõike 3 kohaselt peavad riigi- või kohaliku omavalitsuse üksuse asutus, avalik-õiguslik juriidiline isik, nende asutatud sihtasutus ja KVS tähenduses avalik ettevõtja (st linna ühing) tagama nende nimel, ülesandel või järelevalve all avalikku ülesannet täitva ametiisiku korruptsiooni ennetamise alase teadlikkuse ja kohustustest kinnipidamise kontrolli.

Vastavalt KVS § 13 lg 1 punktidele 13 ja 14 on kohaliku omavalitsuse valitseva mõju korral volikogul õigus määrata huvide deklaratsiooni esitamise kohustus KVS tähenduses avaliku ettevõtja juhtorgani liikmele ja kohaliku omavalitsuse asutatud sihtasutuse juhtorgani liikmele. KVS mõistes võib kohustuse panna ainult juhul, kui ametiisikul on pädevus käsutada avalikku vahendit ning puuduvad tõhusamad meetmed korruptsiooniohu vältimiseks (KVS § 13 lg 3). Seega tuleb seadusandja soovi kohaselt anda ühingutele võimalus rakendada tõhusamaid meetmeid.

Tõhusama meetmena võib käsitleda ühingu sisemist regulatsiooni korruptsiooniohu vältimiseks juhtorgani liikmete hulgas, nt ühingu sisest deklaratsiooni, mille juhtorgani liige esitab ühingule ja mille sisu vastab KVS-is toodud nõuetele; lisaks koolitus- ja teavitustegevused nii juhtorgani liikmetele kui töötajatele korruptsiooniriskide ennetamiseks jne. Määruse „Korruptsioonivastase seaduse rakendamise kord[[1]](#footnote-1)“ kohaselt esitab juhtorgani liige deklaratsiooni enda ja temaga KVSi tähenduses seotud juriidiliste isikute ärihuvide ja enda kõrvaltegevuste kohta ühingu juhatusele iga aasta 31. jaanuariks. Juhatus korraldab deklaratsiooni edastamise VAle.

Kontrolli käesoleva juhendmaterjali punktis 2 sätestatu üle teostab VA üks kord aastas raamatupidamise aastaaruande audiitorkontrolli käigus. Selle kohta käiva memorandumi esitab VA koos raamatupidamise aastaaruande audiitori aruandega.

Lähtuvalt eeltoodud taustinformatsioonist on VA ülesandeks raporteerida ühingu juhatusele KVS-is sätestatu osas.

**4. VA Protseduurid raporteerimiskohustuse täitmiseks**

Järgnevalt on esitatud protseduurid, mille läbiviimist oodatakse VA-lt lähtuvalt KVS-ist ja seoses seotud juriidiliste isikutega:

1. KVS sätestab, et ühingus peab olema tagatud korruptsiooni ennetamise alane teadlikkus ja kohustustest kinnipidamise kontroll. VA-l tuleb juhtkonna järelepärimiste käigus uurida KVS asjakohaste põhimõtete rakendamise kohta ühingus, mh

* kas ühingus on kujundatud teadlikkus, kes on ametiisikud, kellele rakendub KVS;
* kuidas tuvastatakse ametiisikutega seotud juriidilised isikud ja võimalikud tehtud tehingud nendega;
* kuidas tagatakse KVS toimingupiirangutest kinnipidamine.

1. VA-l tuleb välja selgitada, kas ühingus on kehtestatud sisemine regulatsioon, mis vastab KVS-le ja maandab võimalikud korruptsiooniriskid ühingus. VA peab selleks tutvuma ühingus koostatud korruptsiooni ennetamise alaste regulatsioonidega ja veenduma, et need oleks kooskõlas kõikide asjakohaste nõuetega, st täielikkus (*completeness*), olemasolu (*existence*) ja täpsus (*accuracy*) võrreldes KVS asjakohaste nõuetega, ning et koostatud regulatsioone ka rakendatakse.
2. Lõplike läbiviidavate protseduuride olemus ja ulatus seoses seotud juriidiliste isikutega jääb iga VA professionaalseks otsustuseks, samas tuleks kaaluda alljärgneva teostamist:

* **seotud juriidiliste isikute nimekiri[[2]](#footnote-2)** – ühingu juhatus korraldab ühingu nõukogu, auditikomitee ja juhatuse liikme deklaratsioonide edastamise VAle. Deklaratsioonid esitatakse enda ja KVSi tähenduses seotud juriidiliste isikute ärihuvide ja enda kõrvaltegevuse kohta. Täielikkust (*completeness*) siinjuures olulise väärkajastamise riskiks ei hinnata – seega protseduure selle väite kontrollimiseks tarvis teostada ei ole. Kui VA avastab tavapäraste auditiprotseduuride käigus tõendusmaterjali selles osas, et seotud juriidiliste isikute nimekiri ei ole täielik, tuleb sellest raporteerida;
* **seotud juriidiliste isikute nimekirjas esitatud tehingud** – küsida juhtkonnalt seotud juriidiliste isikutega tehtud tehingute nimekiri. Esitatud tehingute puhul:
* tuleks olulise väärkajastamise riskina määratleda täielikkus (*completeness*) ning kavandada ja teostada ka protseduurid vastuseks riskile;
* vastavalt vandeaudiitori kutsealasele otsustusele võib olla asjakohane määratleda riskina esitatud tehingute olemasolu (*existence*), täpsus (*accuracy*) ja esitusviis (*presentation*) – vastuseks hinnatud riski(de)le tuleb kavandada ja viia läbi protseduurid;
* protseduuride läbiviimisel saab tõendusmaterjalina kasutada müügi-, ostureskontrotes olevaid käibeid, laenukontodel olevad käibeid jms;
* VA-l tuleb veenduda KVS-is esitatud toimingupiirangutest kinni pidamises ühingu poolt;
* protseduuride läbiviimise ulatus (mh olulisuse hinnang) – määrata kutseotsustuse järgi vastavalt kehtestatud riskihinnangule. Kui siinjuures on tuvastatud pettuse risk, tuleb kindlasti kontrollida ka algdokumentide järjepidevust / vastavust registrites kajastatuga (arved, lepingud jms).

**5. Raporteerimise vorm VA-te jaoks**

**5.1 Raporteerimise raamistik**

Juhendi kohane raporteerimine ei ole kindlustandev ega seonduv teenus audiitortegevuse seaduse mõistes. Vandeaudiitor omandab arusaamise auditi puhul asjassepuutuvast sisekontrollist, et kavandada nendes tingimustes asjakohaseid auditiprotseduure, kuid mitte arvamuse avaldamiseks ettevõtte sisekontrolli tõhususe ega korruptsiooni ennetamise tulemuslikkuse osas. Memorandumis esitatud teave on mõeldud üksnes audiitori protseduuride kirjeldamiseks ja tähelepanekute dokumenteerimiseks ega anna aruande kasutajale mingisugust kindlustunnet (ei piiratud ega põhjendatud kindlustunnet) rahvusvaheliste auditeerimise ja ülevaatuse või muude kindlustandvate teenuste standardite mõistes ega esita seonduva teenusena teostatud kokkuleppeliste protseduuride tulemusi.

Vandeaudiitori memorandum on mõeldud kasutamiseks kohaliku omavalitsuse juhtkonna ja teiste määratud isikute poolt ning seda ei tohi levitada ega avaldada.

**5.2 Raporteerimise sisu**

Vormiliselt oodatakse VA-lt raporteerimist käesoleva juhendmaterjali peatükis 4 esitatud protseduuride põhjal:

1. Vandeaudiitori tähelepanekud ühingus KVS-is sätestatud kohustustest kinnipidamise teadlikkuse osas (kui tähelepanekuid on).

2. Vandeaudiitori tähelepanekud ühingus sisemiste regulatsioonideja nende rakendamise osas (kui tähelepanekuid on).

3. Loetleda sellised **tehingud nõukogu, juhatuse ja auditikomitee liikmetega ning KVS’i mõistes nendega seotud juriidiliste isikutega1, mille osas on audiitor teostanud toiminguid** (tähelepanu pöörata eelkõige tehingutele, mis seotud kulude ja investeeringute tegemisega ning toetuste andmisega). Nimekirja, kus kõik tehingud seotud juriidiliste isikutega on loetletud, annab audiitorile klient.

|  |  |  |  |  |  |
| --- | --- | --- | --- | --- | --- |
| ***Tehingu tegija2*** | ***Seotud jur. isik*** | ***Tehingu kirjeldus3*** | ***Summa4*** | ***Vandeaudiitori sooritatud toimingud*** | ***Vandeaudiitori tähelepanekud*** |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

1 Seotud juriidilised isikud KVSi tähenduses. See definitsioon ei kattu raamatupidamise aastaaruande koostamisel kasutatava seotud osapoolte definitsiooniga, mistõttu isikute ring, kes on seotud KVS’i mõistes ja seotud osapooled raamatupidamise aastaaruande tarbeks ei pruugi kattuda. Vaata ka selgitus juhise peatüki 4 alapunktis 3.

2 Nimetada ära tehingu teinud osapool, st tuua välja juhtorgani liikmed nimeliselt eraldi, mitte grupina.

3 Kirjutada lühidalt lahti tehingu sisu, sh tuleks eraldi välja tuua kaupade/teenuste ostud/müügid, antud/saadud laenud, investeeringud, toetused jms. Siinjuures peaks lisaks iga tehingu liigi puhul olema eraldi välja toodud ka selle tehinguliigi piires tehtud tehingute arv majandusaasta jooksul (kordades).

4 Koondsumma (maht) iga tehingu liigi kohta.

1. [Korruptsioonivastase seaduse rakendamise kord–Riigi Teataja](https://www.riigiteataja.ee/akt/418022025004) [↑](#footnote-ref-1)
2. See on ametiisikuga (näide: linnale kuuluva haigla juhatuse liige deklareerib, et talle kuulub OÜ-st X 15%), ametiisikuga kõrvaltegevuste kaudu (näide: haigla juhatuse liige deklareerib, et töötab ka teises haiglas Y ja annab loenguid ülikoolis Z ) ning ametiisikuga seotud isikute kaudu (näide: haigla juhatuse liige deklareerib, et tal on õde, kellele kuulub AS-st Y 50%) seotud juriidiliste isikute nimekiri. [↑](#footnote-ref-2)